Anvendelse

Metotreksat brukes ved en rekke hudlidelser. Oftest er indikasjonen uttalt psoriasis.

Virkning

Metotreksat hemmer veksten av både hud- og betennelsesceller. Effekten kommer først 1-2 måneder etter oppstart. Dersom symptomene er uforandret etter 3-6 måneder, avsluttes ofte behandlingen.

Dosering
Metotreksat finnes som tabletter og i sprøyteform. Vanlig startdose er 10 -15 mg, det vil si 4-6 tabletter per uke. Tablettene inntas én fast dag i uken. Drikk godt med vann til. De fleste skal også ta daglig folsyretilskudd (B-vitamin).

Metotreksat skal aldri brukes mer enn 1 dag per uke!

Dosen må ikke endres uten i samråd med lege.
Kontroller
Metotreksat kan hos noen gi bivirkninger og det er derfor svært viktig å møte til alle kontrollene. Ved oppstart skal du ta blodprøver hver annen uke, deretter sjeldnere. Legen vil orientere deg om dette. Du er selv ansvarlig for at blodprøvene blir tatt.

Bivirkninger og forsiktighetsregler
De fleste får lite plager av medisinen. Noen opplever kvalme og diare dagen etter inntak av tablettene. Dette er vanlig, forbigående og ufarlig.

Alvorlige bivirkninger er sjeldne, men det er viktig at du kontakter lege umiddelbart dersom det oppstår:

Uvanlig tørrhoste og tungpust

Uvanlige blåmerker og nyoppstått neseblødning

Alvorlige infeksjoner

Leveren påvirkes alltid av Metotreksat. Det er derfor viktig å vise måtehold med andre stoffer som påvirker leveren, for eksempel alkohol og paracetamol. Nyrene og benmargen kan også affiseres, og dette kontrolleres med blodprøvene.

Andre medisiner kan påvirke virkningen av Metotreksat. Det er derfor viktig at du snakker med legen din før du starter med nye medikamenter. Dette gjelder også medisiner som kan kjøpes i butikk (paracetamol, ibux og acetylsalisylsyre).

Medikamentet må ikke benyttes under graviditet eller amming. Både kvinnelige og mannlige pasienter må bruke sikker prevensjon i hele behandlingsperioden og i 3 måneder etter avsluttet behandling.

Influensavaksine årlig er anbefalt. Levende vaksiner bør unngås. Snakk med legen din.

Ved infeksjon må lege vurdere om du skal ta et opphold i behandlingen med Metotreksat.

Har du spørsmål, kan du henvende deg til:

Hudavdelingen, Haukeland universitetssykehus

Telefon: 55973950

www.helsebergen.no